สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันที่ 28 พฤษภาคม 2558
28 พ.ค. 2558

สำนักข่าวอินโฟเควสท์ สรุปภาวะตลาดหุ้นในภูมิภาคเอเชียประจำวันที่ 28 พฤษภาคม 2558 ได้แก่
ดัชนี S&amp;P/ASX 200 ตลาดหุ้นออสเตรเลียปิดตลาดวันนี้อ่อนตัวลง แม้ว่าตลาดหุ้นสหรัฐจะปรับตัวสูงขึ้นเมื่อคืนที่ผ่านมาก็ตาม โดยสาเหตุที่ทำให้ตลาดปรับตัวลงในวันนี้เพราะช่วงเดือนพ.ค.มักเป็นช่วงเวลาที่ภาวะการซื้อขายในตลาดมักจะซบเซา นอกจากนี้ นักลงทุยยังผิดหวังกับยอดการใช้จ่ายเงินทุนภาคเอกชนที่สวนทางกับการคาดการณ์
ทั้งนี้ดัชนี S&amp;P/ASX 200 อ่อนตัว 12.20 จุด หรือ 0.21% ปิดที่ 5,713.10 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,714.60 จุด ลดลง 9.60 จุด, -0.17%
 
ดัชนีเซี่ยงไฮ้คอมโพสิตตลาดหุ้นจีนปิดร่วงลงอย่างหนักกว่า 300 จุดในวันนี้ เนื่องจากความวิตกกังวลเกี่ยวกับข่าวที่ว่า บริษัทโบรเกอร์ของจีนได้คุมเข้มกฎเกณฑ์ในการปล่อยเงินกู้เพื่อซื้อหลักทรัพย์ให้กับเหล่านักลงทุน เพื่อจำกัดความเสี่ยงจากปัญหาฟองสบู่ที่อาจจะเกิดขึ้นในตลาด
ทั้งนี้สำนักข่าวซินหัวรายงานว่า ดัชนีเซี่ยงไฮ้คอมโพสิตร่วงลง 321.45 จุด หรือ -6.50% ปิดที่ 4,620.27 จุด ขณะที่ดัชนีตลาดหุ้นเสิ่นเจิ้นดิ่งลง 6.19% ปิดที่ 15,912.95 จุด
 
ดัชนีคอมโพสิตตลาดหุ้นเกาหลีใต้ปรับตัวสูงขึ้น 0.16% เนื่องจากนักลงทุนคลายความวิตกกังวลเกี่ยวกับสถานการณ์กรีซ ภายหลังนายอเล็กซิส ซิปราส นายกรัฐมนตรีกรีซได้แสดงความเชื่อมั่นว่า กรีซและกลุ่มเจ้าหนี้จะบรรลุข้อตกลงกันได้ ขณะที่เงินวอนอ่อนค่าเมื่อเทียบดอลลาร์สหรัฐ
ทั้งนี้ ดัชนีคอมโพสิตตลาดหุ้นเกาหลีใต้ (KOSPI) ปรับตัวขึ้น 3.39 จุด ปิดที่ 2110.89 จุด โดยมีปริมาณการซื้อขายปานกลาง 410.7 ล้านหุ้น มูลค่า 6.72 ล้านล้านวอน (6.07 พันล้านดอลลาร์) โดยมีหุ้นบวกมากกว่าหุ้นลบในสัดส่วน 455 ต่อ 370
 
ดัชนีฮั่งเส็งตลาดหุ้นฮ่องกงปิดตลาดร่วงหนักในวันนี้ ตามทิศทางตลาดหุ้นจีน นำโดยหุ้นกลุ่มโบรกเกอร์ หลังจากมีข่าวว่าบริษัทโบรกเกอร์ของจีนได้คุมเข้มกฎเกณฑ์ในการปล่อยเงินกู้เพื่อซื้อหลักทรัพย์ให้กับบรรดานักลงทุน เพื่อจำกัดความเสี่ยงจากปัญหาฟองสบู่ที่อาจจะเกิดขึ้นในตลาด
ทั้งนี้ ดัชนีฮั่งเส็งลดลง 626.90 จุด หรือ 2.23% ปิดวันนี้ที่ 27,454.31 จุด